Na temelju članka 59. Statuta Hrvatske gospodarske komore ( „Narodne novine“ 39/16) Zajednica industrije vjenčanja Hrvatske gospodarske komore na osnivačkoj sjednici, održanoj 27. travnja 2021. godine u Zagrebu, donosi

**P O S L O V N I K**

**o radu Zajednice industrije vjenčanja**

**hrvatske gospodarske komore**

**I. osnovne odredbe**

**Članak 1.**

Ovim Poslovnikom uređuje se način rada Zajednice industrije vjenčanja Hrvatske gospodarske komore (u daljnjem tekstu: Zajednica).

Zajednica nema svojstvo pravne osobe i djeluje u sastavu Hrvatske gospodarske komore (u daljnjem tekstu: HGK) pod nazivom: Zajednica industrije vjenčanja HGK.

Zajednica svojim djelovanjem ne smije nanositi štetu drugim članicama HGK.

Članicom Zajednice mogu postati članice HGK dviju ili više struka koje se povezuju i organiziraju radi unapređivanja rada, stručnih znanja, zastupanja zajedničkih interesa, razmjene informacija te poticanja razvoja u području industrije vjenčanja.

Predstavnici znanstvenih institucija u zemlji i drugih pravnih i fizičkih osoba koje svojom djelatnošću unapređuju djelatnosti iz ovog članka ili se njome bave u okviru svoje redovne djelatnosti, a koje nisu članice Zajednice, mogu sudjelovati u njezinom radu u svojstvu stručnih osoba bez prava glasa na sjednicama Zajednice.

**Članak 2.**

Članice Zajednice upravljaju radom Zajednice na sjednicama (u daljnjem tekstu: sjednica) Zajednice i na sjednicama Vijeća Zajednice (u daljnjem tekstu: Vijeće).

Odredbe ovog Poslovnika obvezuju sve članice Zajednice i sve osobe koje su nazočne sjednicama Zajednice.

**II. IZBOR TIJELA ZAJEDNICE**

**Članak 3.**

Izbornu sjednicu Zajednice saziva, otvara i vodi, do izbora predsjednika Zajednice, čelnik nadležne organizacijske jedinice u HGK ili od njega imenovana osoba.

Izbornu sjednicu čine sve zainteresirane članice Zajednice koje se odazovu pozivu za sjednicu.

Predsjednika i zamjenika predsjednika biraju članice iz redova svojih predstavnika Zajednice, s liste iz članka 4. ovog Poslovnika.

Mandat predsjednika i zamjenika predsjednika Zajednice, te članova Vijeća traje 4 godine i mogu biti ponovno birani, a prestaje na osobni zahtjev, istekom mandata, prestankom članice HGK ili opozivom tijela koje ih je izabralo.

Odredbe ovog Poslovnika o sazivanju sjednice, pripremi, tijeku i načinu rada sjednice, zapisnicima i odlukama, primjenjuju se na odgovarajući način i na izbornu sjednicu.

Odluke se na izbornoj sjednici donose većinom glasova prisutnih članica Zajednice.

Na prvoj izbornoj sjednici (osnivačka sjednica), Zajednica:

* donosi Poslovnik o radu Zajednice,
* bira predsjednika i zamjenika predsjednika,
* utvrđuje broj i bira članove Vijeća Zajednice
* donosi program rada.

**Članak 4.**

Liste za izbor predsjednika, zamjenika predsjednika i članova Vijeća, sastavlja nadležna organizacijska jedinica HGK, a na temelju prijedloga članica Zajednice ili kandidature predstavnika članica Zajednice.

**Predsjednik i zamjenik predsjednika**

**Članak 5.**

Zajednicu predstavlja predsjednik Zajednice, a u njegovoj odsutnosti zamjenik predsjednika.

Predsjednik i zamjenik predsjednika Zajednice obavljaju i dužnost predsjednika i zamjenika predsjednika Vijeća.

Predsjednik Zajednice, a u njegovoj odsutnosti zamjenik predsjednika, predsjedava sjednicama Zajednice i Vijeća.

Predsjednik i zamjenik predsjednika odgovorni su za primjenu ovog Poslovnika.

**III. SAZIVANJE SJEDNICE**

**Članak 6.**

Poziv za sjednicu Zajednice objavljuje se javno na web stranici HGK te na drugi odgovarajući način (pisanim putem ili elektroničkom poštom ili telefonski), a upućuje se članicama Zajednice te po potrebi stručnim i drugim osobama za pojedina pitanja koja su na dnevnom redu sjednice.

Uz poziv na sjednicu članicama Zajednice dostavlja se prijedlog dnevnog reda s odgovarajućim materijalima koji će se razmatrati na sjednici, kao i zapisnik s prethodne sjednice.

Poziv za sjednicu mora biti upućen članicama Zajednice najkasnije sedam dana prije dana određenog za održavanje sjednice.

Izuzetno, poziv za sjednicu se može dostaviti i u roku kraćem od sedam dana prije dana određenog za održavanje sjednice.

Sjednicu Zajednice čine sve zainteresirane članice Zajednice koje se odazovu pozivu.

**Članak 7.**

Sjednicu Zajednice saziva predsjednik.

Sjednica se saziva po potrebi.

Predsjednik je dužan sazvati sjednicu Zajednice na zahtjev najmanje 10 članica Zajednice, čelnika nadležne organizacijske jedinice te tijela iz članka 18. Statuta HGK.

**IV. PRIPREME, TIJEK I NAČIN RADA SJEDNICE**

**Članak 8.**

Pripreme za održavanje sjednice obavlja predsjednik, odnosno zamjenik, uz pomoć poslovnog tajnika i nadležne organizacijske jedinice HGK.

**Članak 9.**

Sjednicu otvara i vodi predsjednik, odnosno osoba koja ga zamjenjuje (u daljnjem tekstu: predsjedavajući).

**Članak 10.**

Po otvaranju sjednice, predsjedavajući, utvrđuje nazočnost pozvanih članica Zajednice i drugih osoba, što se unosi u zapisnik.

Pravo glasa i odlučivanja na sjednici ima samo predstavnik članice Zajednice po principu jedna članica jedan glas.

**Članak 11.**

Prije utvrđivanja dnevnog reda sjednice, predsjednik ili druga nadležna osoba podnosi kratko izvješće o realizaciji zaključaka donesenih na prethodnoj sjednici.

Dnevni red se utvrđuje na temelju prijedloga koji je u materijalima dostavljen članicama Zajednice, čiji predstavnici se pozivaju na sjednicu.

Članice Zajednice imaju pravo predlagati izmjene i dopune dnevnog reda. Pri predlaganju dopune dnevnog reda, članica je dužna obrazložiti hitnost stavljanja predloženog pitanja na dnevni red.

**Članak 12.**

Na sjednici se razmatraju i rješavaju samo pitanja koja su stavljena na utvrđeni dnevni red sjednice.

**Članak 13.**

Rasprava o pojedinim pitanjima počinje izlaganjem predsjednika ili određene stručne osobe ako je to potrebno.

**Članak 14.**

Na početku razmatranja svake točke dnevnog reda predstavnik podnositelja prijedloga može dati dopunska obrazloženja.

Članice Zajednice i drugi sudionici na sjednici Zajednice dobivaju riječ po redu kojem su se prijavili.

Red prijavljenih za raspravljanje, utvrđuje predsjednik, a evidentira poslovni tajnik.

Kad utvrdi da nema više sudionika u raspravi, predsjednik zaključuje razmatranje točke dnevnog reda.

Predsjednik može vremenski ograničiti izlaganje.

**Članak 15.**

Nakon završenog raspravljana o točki dnevnog reda, Zajednica odlučuje većinom glasova prisutnih predstavnika članica Zajednice.

U slučajevima hitnosti donošenja odluke o određenim točkama dnevnog reda ili u drugim situacijama važnima za rad Zajednice, na prijedlog predsjednika, članice Zajednice mogu pojedinačno glasati o pojedinim pitanjima, putem elektroničke pošte, telekonferencije, telefaksa, ili drugih sredstava priopćavanja, odnosno mogu dostaviti svoje pisano izjašnjavanje te se smatra da su prisutne na sjednici.

U slučaju iz stavka 2. ovog članka odluka se donosi većinom danih glasova. O rezultatima glasovanja predsjednik je dužan izvijestiti članice Zajednice na sljedećoj sjednici Zajednice.

**Članak 16.**

Sjednica traje dok se ne iscrpi dnevni red.

Ukoliko se na sjednici ne mogu riješiti sve točke dnevnog reda, predsjednik može prekinuti sjednicu i odmah utvrditi novi datum održavanja nastavka sjednice.

**V. ZAPISNICI I ODLUKE SA SJEDNICE**

**Članak 17.**

Na sjednici se vodi zapisnik kojeg potpisuju predsjedavajući i zapisničar.

Poslovni tajnik Zajednice je zapisničar na sjednici.

Zapisnik se nalazi u nadležnoj organizacijskoj jedinici HGK.

Zapisnik sa sjednice Zajednice dostavlja se nazočnim članicama, a verificira na idućoj sjednici Zajednice.

Zapisnik sa sjednice Vijeća dostavlja se svim članovima Vijeća, a verificira na idućoj sjednici Vijeća.

**Članak 18.**

Zapisnik i odluke sa sjednica sa svim prilozima odlažu se po redu održavanja sjednica ili na drugi način i čuvaju kao trajni dokument.

**Članak 19.**

O provedbi odluka i zaključaka Zajednice skrbe predsjednik i zamjenik predsjednika i neposredno su odgovorni za njihovo izvršavanje, a poslovni tajnik vodi brigu o praćenju provedbe istih.

**VI. RAD VIJEĆA ZAJEDNICE**

**Članak 20.**

Zajednica s više od 20 članica može, ukoliko se za to ukaže potreba, osnovati Vijeće Zajednice.

Broj članova Vijeća utvrđuju i njihov izbor vrše članice Vijeća sukladno odredbama ovog Poslovnika.

U slučaju da predstavnik člana Vijeća prestane obavljati dužnost u članici HGK, a koja je član Vijeća, na upražnjeno mjesto do isteka mandata dolazi odgovorna osoba ispred članice ili osoba kojoj je odgovorna osoba članice predala punomoć.

Vijeće donosi odluke nužne za redovno djelovanje Zajednice.

**Članak 21.**

Sjednica Vijeća može se održati ako je nazočno više od polovice članova Vijeća.

U slučaju da sjednici ne prisustvuje dovoljan broj članova Vijeća potreban za valjano odlučivanje, sjednica se odgađa i određuje se novi termin održavanja sjednice.

**Članak 22.**

Vijeće odlučuje većinom glasova prisutnih članova Vijeća Zajednice.

**Članak 23.**

Odredbe ovog Poslovnika o sazivanju sjednice, pripremi, tijeku i načinu rada sjednice, zapisnicima i odlukama, primjenjuju se na odgovarajući način i na rad Vijeća.

**VII. RADNA TIJELA I GRUPACIJE**

**Članak 24.**

Zajednica može osnovati stalna radna tijela - odbore za razmatranje određenih pitanja od interesa i značaja za članice Zajednice.

Zajednica može osnovati, prema potrebi povremena radna tijela – povjerenstva i radne skupine.

U radu povremenih radnih tijela mogu uz članice Zajednice sudjelovati zaposlenici članica Zajednice, zaposlenici stručnih službi HGK, kao i istaknuti stručnjaci za određena područja iz djelatnosti članica Zajednice.

**Članak 25.**

Unutar Zajednice mogu se organizirati grupacije, o čijem organiziranju unutar Zajednice odlučuje Vijeće Zajednice na inicijativu svojih članica koje obavljaju određenu djelatnost.

**Članak 26.**

Vijeće, na prijedlog članica grupacije, imenuje voditelja grupacije koji skrbi o njezinom radu.

**Članak 27.**

Za razmatranje i rješavanje pitanja za koja postoji interes članica Zajednice s područja jedne županijske regionalne komore, njihov rad može se organizirati u županijskoj regionalnoj komori.

**Članak 28.**

U slučaju kada je organizirana grupacija ili radno tijelo županijske komore, njihov predstavnik je po funkciji član Vijeća Zajednice.

**Članak 29.**

Odredbe ovog Poslovnika o sazivanju, pripremi, tijeku sjednice i načinu rada sjednice Zajednice, zapisnicima i odlukama sa sjednice, primjenjuju se, na odgovarajući način, i na rad grupacija, povremenih radnih tijela te radnih tijela županijske regionalne komore Zajednice.

**VIII. ZAVRŠNE ODREDBE**

**Članak 30.**

Za tumačenje ovog Poslovnika ovlašten je predsjednik Zajednice odnosno Vijeće.

**Članak 31.**

Za sve odredbe koje ovim Poslovnikom nisu utvrđene, a nužne su za rad Zajednice, primjenjivati će se na odgovarajući način Statut HGK.

**Članak 32.**

Poslovnik se smatra donesenim ako ga prihvati većina prisutnih predstavnika članova Zajednice.

**Članak 33.**

Ovaj Poslovnik stupa na snagu danom donošenja.

**PREDSJEDNIK ZAJEDNICE**

Klasa: 003-02/21-03/3

Urbroj: 311-52-02-00/280-21-1

Zagreb, 27.4.2021.